PATVIRTINTA

Kaišiadorių rajono savivaldybės

administracijos direktoriaus

2016 m. rugsėjo 23 d.

įsakymu Nr. V1E-78

**KAIŠIADORIŲ RAJONO SAVIVALDYBĖS GRIPO IR ŪMIŲ VIRŠUTINIŲ KVĖPAVIMO TAKŲ INFEKCIJŲ (ŪVKTI) PROFILAKTIKOS IR KONTROLĖS ORGANIZACINIŲ PRIEMONIŲ PLANAS 2016-2018 METAMS**

**I. BENDROSIOS NUOSTATOS**

1. Kaišiadorių rajono savivaldybės gripo ir ūmių viršutinių kvėpavimo takų infekcijų (ŪVKTI) profilaktikos ir kontrolės organizacinių priemonių planas 2016-2018 metams (toliau – Planas) nustato būtinus veiksmus ir priemones, kurias privaloma taikyti gripo epidemijos ir ūmių viršutinių kvėpavimo takų infekcijų atvejais Kaišiadorių rajono savivaldybėje.

2. Pagrindinės gripo pandemijos poveikio kryptys savivaldybėje: sveikatos, paslaugų, švietimo ir kultūros bei socialiniams sektoriams, darbo rinkai, ekonomikai ir valstybės valdymui.

3. Plano tikslas – numatyti priemones, galinčias stabdyti gripo viruso atmainos plitimą, sumažinti susirgimų gripu atvejų, hospitalizacijų ir mirčių skaičių, užtikrinti tarnybų, būtinų viešajam saugumui palaikyti ir visuomenės poreikiams tenkinti, funkcionavimą bei būtinų paslaugų teikimą gripo epidemijos metu ir sumažinti ekonominius ir socialinius epidemijos nuostolius Kaišiadorių rajono savivaldybės gyventojams.

4. Plano priemonės, numatytos vykdyti gripo epidemijos pavojaus periodu, pradedamos nedelsiant vykdyti Kaišiadorių rajono savivaldybės administracijos direktoriui patvirtinus Planą (1 priedas).

5. Plano priemonės, numatytos vykdyti epidemijos laikotarpiu, pradedamos vykdyti nedelsiant – Savivaldybėje oficialiai paskelbus gripo epidemijos pradžią. Paskelbus gripo epidemijos pradžią, Kaišiadorių rajono savivaldybės administracijos direktorius per savivaldybės gydytoją, o prireikus ir Ekstremalių situacijų komisiją ir/ar Ekstremalių situacijų operacijų centrus bei civilinės saugos specialistus, organizuoja ir koordinuoja teritoriniame pasirengimo gripo epidemijai plane numatytų priemonių vykdymą. Susiklosčius nepalankiai epidemiologinei situacijai konkrečioje įstaigoje, plane numatytos priemonės gali būti pradėtos taikyti pagal situacijos poreikį anksčiau, nelaukiant laikotarpio pradžios paskelbimo.

**II. ESAMOS BŪKLĖS ANALIZĖ**

6. Kauno apskritį sudaro Kauno miesto, Birštono, Jonavos rajono, Kaišiadorių rajono, Kauno rajono, Kėdainių rajono, Prienų rajono ir Raseinių rajono savivaldybės.

7. Statistikos departamento duomenimis, Kauno apskrityje 2015 metų pradžioje gyveno 583058 arba 20 proc. visų Lietuvos gyventojų. Kaišiadorių r. sav. gyvena 31917 apie 5,3 proc. visų apskrities gyventojų. Kauno apskrities gyventojų amžiaus struktūroje 65 metų ir vyresnių žmonių dalis sudaro 17,3 proc. gyventojų.

8. 2014-2015 m gripo sezono metu buvo paskiepyta 7,5 proc. visų Lietuvos gyventojų. 65 m. ir vyresnių asmenų – 22,1 proc. Gripo epidemija Lietuvoje dažniausiai registruojama vasario – kovo mėnesiais ir trunka 2 – 5 savaites.

9. Kauno apskrityje per pastaruosius 3 metus gripu persirgo nuo 8 iki 15 tūkst. (1-3 proc.) gyventojų. Apie 60 proc. susirgusiųjų – vaikai iki 18 metų. Kaišiadorių r. sav. 2014-2015 m. vidutiniškai kasmet gripu ir ŪVKTI persirgo 7 tūkst. gyv. Apie 49 proc. susirgusiųjų – vaikai iki 18 metų.

10. Skiepijimas – efektyviausia profilaktikos priemonė, galinti apsaugoti nuo gripo ir jo komplikacijų. Europoje kasmet nuo sezoninio gripo paskiepijama daugiau kaip 20 proc. gyventojų. Kauno apskrityje, kaip ir visoje Lietuvoje, nuo sezoninio gripo pasiskiepija tik 4-6 proc. gyventojų. Viena pagrindinių PSO ir Europos ligų prevencijos ir kontrolės centro nuostatų yra skiepijimo nuo sezoninio gripo apimčių didinimas. Lietuva, būdama Europos Sąjungos nare, yra įsipareigojusi didinti vakcinacijos nuo sezoninio gripo apimtis.

11. Vadovaujantis PSO rekomendacijomis, iki 2014/2015 metų numatoma visų 65 metų ir vyresnių asmenų bei sergančiųjų lėtinėmis ligomis vakcinacijos nuo sezoninio gripo apimtis pasiekti 75 proc.

12. 2007-2008 m. sezoną pirmą kartą Lietuvoje nuo sezoninio gripo valstybės lėšomis (2 mln. litų) pradėti skiepyti rizikos grupėms priklausantys (vyresni nei 65 metų amžiaus asmenys; sergantys lėtinėmis širdies – kraujagyslių, kvėpavimo takų, inkstų ligomis, lėtinėmis ligomis, susijusioms su imuniniais mechanizmais, piktybiniais navikais bei sveikatos priežiūros įstaigų darbuotojai) asmenys. 2015 m. Kaišiadorių rajonų ASPĮ panaudojo visą gautą vakciną.

**III. SKIEPIJIMAS GRIPO vakcina ir ANTIVIRUSINIŲ VAISTŲ bei asmens apsaugos priemonių NAUDOJIMAS**

13. Skiepijimas sezoninio gripo vakcina:

13.1. Rizikos grupių asmenų skiepijimas sezoninio gripo vakcina – viena svarbiausių pasirengimo gripo epidemijai priemonių. Nuo sezoninio gripo teisės aktų nustatyta tvarka skiepijama asmens sveikatos priežiūros įstaigose.

13.2. Rizikos grupių asmenis, o ypač vyresnius nei 65 metų asmenis, rekomenduojama kartu skiepyti nuo gripo ir pneumokokinės infekcijos (polisacharidine konjuguota vakcina), nes gripo virusas dažnai išprovokuoja pneumokokinės infekcijos sukeltas komplikacijas. Numatytų rizikos grupių asmenys valstybės lėšomis būtų skiepijami ir polisacharidine pneumokokinės infekcijos vakcina (Nacionalinė imunoprofilaktikos 2014–2018 metų programa, patvirtinta LR SAM 2014-01-03 įsakymu Nr. V-8)

13.3. Skiepijant rizikos grupių asmenis sezoninio gripo vakcina, būtina organizuoti sveikatos priežiūros specialistų mokymą bei racionaliai ir efektyviai propaguoti skiepijimo būtinumą.

13.4. Atsižvelgiant į tai, kad pasiskiepijus sezoninio gripo vakcina sumažėja rizika susirgti gripu ar persirgti sunkiomis gripo formomis ir prarasti darbingumą, darbdaviai privalo užtikrinti darbuotojų paskiepijimą sezoninio gripo vakcina vadovaujantis LR sveikatos apsaugos ministro 2004 m. spalio 14 d. įsakymu Nr. V-716 „Dėl Darbuotojų, kurie skiepijami darbdavio lėšomis, profesijų ir pareigybių sąrašo patvirtinimo“.

14. Valstybės biudžeto lėšomis įsigyta gripo vakcina vadovaujantis LR sveikatos apsaugos ministerijos 2015-03-10 raštu Nr.10-2485,,Dėl gripo vakcinos poreikio rizikos grupių skiepijimui 2015-2016 m gripo sezono metu‘‘ bus skiepijamos valstybės biudžeto lėšomis įsigyta gripo vakcina bus skiepijami:

14.1. sveikatos priežiūros įstaigų darbuotojai;

14.2. visi asmenys sergantys lėtinėmis ligomis(vaikai ir suaugusieji) (lėtinėmis kvėpavimo sistemos, širdies – kraujagyslių sistemos, metabolinėmis ligomis), ir asmenys, kuriems nustatyta imunodeficitinė būklė;

14.3. nėščios moterys;

14.4. suskiepijus prioritetines grupes, toliau skiepijami tikslinei grupei priklausantys asmenys.

14.5. 65 m. ir vyresni asmenys.

15. Antivirusinių vaistų naudojimas gripo epidemijos metu:

15.1. Valstybės biudžeto lėšomis įsigyti antivirusiniai vaistai gripo epidemijos metu, vadovaujantis LR sveikatos apsaugos ministro 2006 m. rugpjūčio 8 d. įsakymu Nr. V-681 „Dėl gyventojų grupių, kurioms gripo epidemijos metu prioriteto tvarka turi būti skiriami valstybės biudžeto lėšomis įsigyti antivirusiniai vaistai, nustatymo“, prioriteto tvarka turi būti skiriami:

15.1.1. medicinos pagalbą teikiantiems darbuotojams, turėjusiems ar galėjusiems turėti sąlytį su įtariamais sergant ar sergančiais gripu pacientais;

15.1.2. suaugusiesiems ir vyresniems nei 6 mėn. vaikams, sergantiems lėtinėmis širdies-kraujagyslių, plaučių ligomis, metabolinėmis ar (ir) inkstų ligomis arba (ir) kuriems yra nustatyta imunodeficitinė būklė;

15.1.3. vyresniems nei 6 mėn. vaikams, nuolat vartojantiems aspiriną;

15.1.4. asmenims, slaugomiems globos ir slaugos įstaigose, bei šių įstaigų darbuotojams;

15.1.5. 65 m. ir vyresniems asmenims;

15.1.6. darbuotojams, kuriems pasireiškė gripo požymiai (socialiniams darbuotojams ir būtinuosius poreikius užtikrinančių įstaigų – energijos (elektros ir šilumos), geriamojo vandens tiekimo, priešgaisrinės apsaugos ir gelbėjimo, policijos patrulinių tarnybų – darbuotojams).

16. Antivirusinių vaistų atsargų nepakaks arba dėl dažno šių vaistų vartojimo gripo virusas pasidarys jiems atsparus, todėl būtina vadovautis LR sveikatos apsaugos ministro 2009 m. liepos 1 d. įsakymu Nr. V-536 „Dėl sezoninio gripo bei gripo, sukelto naujo viruso potipio (pandeminio gripo), diagnostikos, gydymo ir profilaktikos antivirusiniais vaistais metodikų patvirtinimo:

16.1. Antivirusinius vaistus tikslinga skirti sergantiems gripu, taip pat profilaktiškai – asmens sveikatos priežiūros specialistams, kurie turi glaudų sąlytį su šiais ligoniais, vadovaujantis LR sveikatos apsaugos ministro 2009 m. sausio 22 d. įsakymu Nr. V-31 „Dėl Antivirusinių vaistų paskirstymo ir vartojimo aprašo patvirtinimo“.

17. Kilus gripo epidemijai, nemedicininių asmens apsaugos priemonių naudojimas – viena pagrindinių priemonių, galinčių apsaugoti nuo infekcijos, kadangi vakcinos ir antivirusinių vaistų gali nepakakti. Asmens apsaugos priemonių naudojimą reglamentuoja LR sveikatos apsaugos ministro 2008 m. liepos 31 d. įsakymas Nr. V-719 „Dėl būtinųjų asmens apsaugos priemonių, skirtų apsisaugoti nuo kvėpavimo takų virusinių infekcijų, sąrašo patvirtinimo“.

**IV. GRIPO VAKCINŲ IR ANTIVIRUSINIŲ VAISTŲ POREIKIS**

18. Už antivirusinių vaistų poreikio asmens sveikatos priežiūros įstaigoms apskaičiavimą, jų pristatymą iš LR sveikatos apsaugos ministerijos Ekstremalių sveikatai situacijų centro, saugojimą, tinkamą panaudojimą ir apskaitą atsako asmens sveikatos priežiūros įstaigų vadovai.

19. ASPĮ kiekviena individualiai nustato epideminio gripo vakcinų poreikį pagal asmenų grupes ir teisės aktų nustatyta tvarka, apibendrintus duomenis pateikia raštu Kauno departamento Kaišiadorių skyriui. Kauno departamentas, suderinęs su Užkrečiamųjų ligų ir AIDS centru, duomenis už administracinę teritoriją pateikia kiekvienos apskrities rajono savivaldybės gydytojui.

**V. SKIEPIJIMŲ GRIPO VAKCINA ORGANIZAVIMO TVARKA**

20. Centralizuotai nupirktų vakcinų pristatymas iš LR Sveikatos apsaugos ministerijos Ekstremalių sveikatai situacijų centro į Kauno apskritį, jų saugojimas, išdavimas ir apskaita organizuojama vadovaujantis LR sveikatos apsaugos ministro 2009-06-23 įsakymu Nr. V-511 „Dėl Pandeminės ir prepandeminės gripo vakcinos laikymo, paskirstymo, transportavimo, skiepijimo organizavimo, skiepijimo stebėsenos tvarkos aprašo patvirtinimo“.

21. Už gripo vakcinų saugojimą asmens sveikatos priežiūros įstaigose, gyventojų vakcinaciją, apskaitą ir atsiskaitymą už panaudotas vakcinos dozes atsako šių įstaigų vadovai.

22. Gyventojų grupių vakcinacija vykdoma vadovaujantis Imunoprofilaktikos atlikimo taisyklėmis, patvirtintomis LR sveikatos apsaugos ministro 2002 m. rugsėjo 23 d. įsakymu Nr. 468.

**VI. GRIPO EPIDEMIOLOGINĖ PRIEŽIŪRA**

23. Situacijos stebėjimas ir vertinimas kilus gripo epidemijai:

 23.1. Gripo epidemijos metu Užkrečiamųjų ligų ir AIDS centras (toliau – ULAC) ir Kauno departamento Kaišiadorių skyrius kaupia informaciją apie sergamumo gripu ir ūminėmis viršutinių kvėpavimo takų infekcijomis, hospitalizacijos, mirtingumo rodiklius, gripo vakcinų ir antivirusinių vaistų vartojimą, nepageidaujamas reakcijas į skiepus ir antivirusinių vaistų vartojimą, galimas (patvirtintas) komplikacijas, susijusias su gripu, mirties nuo gripo atvejus.

23.2. Gripo epidemiologinės priežiūros vertinimo kriterijai:

23.2.1. hospitalizuotų dėl įtariamo ar patvirtinto epideminio gripo skaičius;

23.2.2. mirčių, susijusių su įtariamais ar patvirtintais gripo atvejais, skaičius;

23.2.3. nedarbo dienų dėl sergamumo gripu skaičius ;

23.2.4. skiepijimo sezoninio gripo vakcina apimtys;

23.2.5. skiepijimui panaudotų epideminio gripo vakcinų skaičius;

23.2.6. gripo vakcinos efektyvumas.

**VII. SVEIKATOS PRIEŽIŪROS PASLAUGŲ UŽTIKRINIMAS**

**GRIPO EPIDEMIJOS METU**

24. Gripo epidemijos metu visos ASPĮ privalo užtikrinti sveikatos priežiūros paslaugų teikimą įstaigos patalpose visą parą, organizuojant darbą pamainomis arba sudarius sutartis su

kitomis asmens sveikatos priežiūros įstaigomis, vadovaujantis LR sveikatos apsaugos ministro 2009 m. vasario 26 d. įsakymu Nr. V-140 „Dėl Asmens sveikatos priežiūros paslaugų teikimokilus gripopandemijai tvarkosaprašo patvirtinimo“.

25. ASPĮ medicinos pagalbą gripo epidemijos metu organizuoja vadovaudamosi parengtais ir patvirtintais įstaigos pasirengimo veiklai ir veiklos ekstremaliomis situacijomis planais, juose numatant įstaigos veiklą gripo epidemijos metu.

26. Pirminės sveikatos priežiūros įstaigos gripo epidemijos metu, įvertinusios sergamumo lygį tarp savo aptarnaujamų pacientų, turi:

26.1. užtikrinti ambulatorinių sveikatos priežiūros paslaugų teikimą pacientų namuose ne mažiau kaip 12 val. per parą, organizuojant papildomas sveikatos priežiūros darbuotojų brigadas, aprūpinant jas transportu ir asmeninėmis apsaugos priemonėmis;

26.2. ieškoti galimybių padidinti registratūros darbuotojų ir telefonų linijų skaičių;

26.3. pertvarkyti besikreipiančių pacientų srautus taip, kad karščiuojantys ligoniai būtų priiminėjami atskirai nuo kitų pacientų.

27. Gripo epidemijos metu stacionarinės ASPĮ, įvertinusios situaciją savo įstaigoje:

27.1. išrašo iš įstaigos nesunkius ligonius ir paskiria jiems ambulatorinį gydymą;

27.2. nutraukia ligonių lankymą;

27.3. pritaiko patalpas sergantiems gripu ar gripo komplikacijomis gydyti;

27.4. apriboja planinių konsultacijų, hospitalizacijų bei chirurginių intervencijų skaičių;

27.5. užtikrina sergančiųjų gripu hospitalizavimą;

27.6. paskiepija darbuotojus (pagal patvirtintą sąrašą, kuris nustatyta tvarka pateikiamas ir Kauno departamento Kaišiadorių skyriui) gripo vakcina;

27.7. aprūpina darbuotojus asmeninėmis apsaugos priemonėmis;

27.8. mobilizuoja (atšaukia iš atostogų, komandiruočių ir kt.) įstaigos personalą;

27.9. parengia patalpas, skirtas psichologinei ir dvasinei pagalbai įstaigos personalui, pacientams ir jų artimiesiems teikti.

28. Esant dideliam hospitalizuojamų ligonių skaičiui stacionarinės sveikatos priežiūros paslaugos gali būti teikiamos specialiai šiam tikslui pritaikytose stacionarinėse socialinės priežiūros įstaigose, vadovaujantis LR sveikatos apsaugos ministro 2010 m. birželio 16 d. įsakymu Nr. V-544 „Dėl Asmens sveikatos priežiūros paslaugų laikinojo teikimo švietimo ir kitose įstaigose krizių ir ekstremaliųjų situacijų atvejais tvarkos aprašo patvirtinimo“.

29. Gripo epidemijos metu greitosios medicinos pagalbos tarnybos:

29.1. paskiepija darbuotojus (pagal patvirtintą sąrašą, kuris nustatyta tvarka pateikiamas ir Kauno departamento Kaišiadorių skyriui) gripo vakcina;

29.2. aprūpina darbuotojus asmeninėmis apsaugos priemonėmis;

29.3. mobilizuoja (atšaukia iš atostogų, komandiruočių ir kt.) įstaigos personalą;

29.4. organizuoja papildomas brigadas ir transporto priemones, skirtas sergantiems gripu pervežti.

30. Visų paslaugų, bet ypač sveikatos priežiūros, užtikrinimas gripo epidemijos metu pareikalaus papildomų žmogiškųjų, finansinių ir kitų resursų, todėl įstaigos turi sudaryti rezervinius fondus, kuriuose kauptų sutaupytas ir iš kitų šaltinių (LR Vyriausybės, Sveikatos apsaugos ministerijos, teritorinių ligonių kasų, savivaldybių ir kt.) ekstremalių situacijų atvejams skiriamas lėšas, reikalingas įstaigos poreikiams (gripo vakcinų, antivirusinių vaistų, asmeninės apsaugos priemonių ir kt.) užtikrinti.

**VIII. GYVYBIŠKAI SVARBIŲ TARNYBŲ VEIKLOS UŽTIKRINIMAS**

31. Gripo epidemijos metu visos gyvybiškai svarbios tarnybos (valstybės valdymo, komunalinės, priešgaisrinės apsaugos, teisėsaugos ir kt.), kurių sąrašą tvirtina savivaldybės administracijos direktorius, privalo užtikrinti paslaugų teikimą, vadovaudamasis parengtais ir patvirtintais įstaigos veiklos ekstremalių situacijų valdymo planais, juose numatant įstaigos veiklą gripo epidemijos metu, vadovaujantis LR civilinės saugos įstatymu. Pasirengimo gripo epidemijai planai turi būti parengti vadovaujantis Valstybės valdymo institucijų, įstaigų, savivaldybių administracijų ir kitų asmenų pasirengimo gripo epidemijai planų (priemonių planų) rengimo rekomendacijomis, patvirtintomis LR sveikatos apsaugos ministro 2009 m. vasario 26 d. įsakymu Nr. V-141.

32. Prognozuojama, kad gripo epidemijos metu 20 procentų gyvybiškai svarbių tarnybų darbuotojų dėl ligos negalės dirbti, todėl juos būtina kasmet darbdavio lėšomis skiepyti sezoninio gripo vakcina, vadovaujantis LR sveikatos apsaugos ministro 2004 m. spalio 14 d. įsakymu Nr. V-716 „Dėl Darbuotojų, kurie skiepijami darbdavio lėšomis, profesijų ir pareigybių sąrašo patvirtinimo“.

33. Gripo epidemijos metu gyvybiškai svarbių tarnybų darbuotojus būtina skiepyti ir gripo vakcina bei užtikrinti, kad darbo metu jie naudotų asmenines apsaugos priemones (medicininę kaukę ir/ar vienkartines pirštines).

34. Iškilus būtinybei, gyvybiškai svarbios tarnybos sudaro sutartis su aukštosiomis mokyklomis ar kt. tvarka pasirinktomis institucijomis paslaugoms teikti ir pasitelkti studentus, juos apmokant ir koordinuojant jų veiklą.

**IX. VISUOMENĖS INFORMAVIMAS**

35. Vadovaudamiesi Lietuvos Respublikos sveikatos apsaugos ministro patvirtintu Visuomenės informavimo ir keitimosi informacija tarp valstybės valdymo ir kitų institucijų planu, savivaldybės administracijos direktorius, kitų valstybinių institucijų ir įstaigų vadovai paskiria darbuotojus, atsakingus už informacijos apie būtinąsias gripo profilaktikos priemones, sveikatos priežiūros paslaugų teikimo tvarką nuolatinį teikimą skirtingoms tikslinėms visuomenės grupėms: visuomenės informavimo priemonių atstovams, gyventojams, rizikos grupėms, sveikatos priežiūros įstaigų darbuotojams ir t. t.

36. Kilus gripo epidemijai, visuomenė apie situaciją ir atsako priemones informuojama nedelsiant. Už informacijos apie epidemiologinę situaciją gripo epidemijos metu, pateikimą laiku atsakingas Kauno departamento Kaišiadorių skyrius, vadovaudamasis Lietuvos Respublikos sveikatos apsaugos ministro 2007 m. kovo 28 d. įsakymu Nr. V-204 „Dėl Visuomenės sveikatos priežiūros įstaigų informacijos pateikimo gyventojams tvarkos aprašo patvirtinimo“.

**X. BAIGIAMOSIOS NUOSTATOS**

37. Ekstremalių situacijų operacijų centrai per civilinės saugos specialistus kartą per dvejus metus organizuoja savo rajone pasirengimo gripo epidemijai pratybas, kurių metu patikrinamas atsakingų vykdytojų pasirengimas vykdyti Plane jiems numatytas priemones.

38. Pasikeitus Plane nurodytų ir/ar pateiktų atsakingų vykdytojų institucijų pavadinimams, kontaktinei informacijai ir kt., bet nesikeičiant jų funkcijoms ir/ar numatytoms priemonėms, šis Planas koreguojamas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_